Valtion Eläkkeensaajat VES-TURKU ry

eli tuttavallisesti ”vessi” 30 vuotta.

Oon kolmekymppinen, oon kolmekymppinen, takana on luja putki rilluvuosien… laulaa Frederik tunnetulla tyylillään. Yhdistyksemme, nyt kolmekymppinen, ei ole saavuttanut ikäänsä rilluttelemalla vaan jäsenlähtöiseen toimintaan sitoutuneilla vastuuhenkilöillä ja seuraamalla aikaansa. Rilluttelusta kaukana tosipaikan edessä oltiin vessin alkutaipaleella, kun toiminta hiipui ja yhdistys nukahti muutamaksi vuodeksi. Herättämiseen ei tarvittu prinssiä vaan Varsinais-Suomen piirin puheenjohtaja Pirkko-Liisa Vanhala ja nykyinen kunniapuheenjohtaja Kerttu Tammi kutsuivat koolle kokouksen toiminnan aloittamiseksi. Tuosta vuodesta 1995 jäsenmäärä on yli nelinkertaistunut ja olemme täyttäneet paikkamme piirin jäsenenä.

Kolmekymppinen vessimme vietti merkkipäiväänsä 15.5.2019 Puistoravintola Kupittaan paviljongissa, joka sijaitsee historiallisen Kupittaan lähteen vieressä Turussa. Kun juhlaan saapuneet jäsenet ja kutsuvieraat olivat asettuneet pöytiin, puheenjohtajamme Reino Varinowski ehdotti kuohuvaa maljaa kolmekymppiselle. Iloisen kilistelyn laannuttua puheenjohtaja nosti esille joitakin vessin kohokohtia vuosien varrelta ja toivotti tervetulleeksi juhlaan osallistuvat jäsenet, Varsinais-Suomen piirin varapuheenjohtaja Pirkko Tuomisen sekä vessin naapuriyhdistysten ja kumppanien edustajat.

Ravintolan tunnetusti maukkaan ruokatarjoilun jälkeen juhlan virallisessa osuudessa palkittiin 13 yhdistyksemme toimijaa ansiomerkein, joista kaksi kultaista ja muut hopeisia. Merkit kiinnitti piirin varapuheenjohtaja Pirkko Tuominen, kunniakirjat luovutti puheenjohtaja Reino Varinowski ja kukat halauksin ojensi Eeva-Liisa Wetterstrand. Palkitsemisen päätteeksi kaikui Varsinais-Suomalaisten laulu ”Helky laulu Auran rantain, silmä kirkas salamoi…”.

Juhlamme viihteellinen osa tarjosi parhaimmillaan nauruterapiaa, kun ohjaaja-näyttelijä Eija-Irmeli Lahti eläytyi monologiinsa ”Kokemuksi ja vinkei eläväst elämäst”. Siinä saivat kyytiä niin naisen ja miehen suhteet kuin arjen ja juhlan monet sattumukset. Musiikillista elämystä puolestaan ikivihrein sävelin tarjosi nuori trumpettiduo Otava Heiniö - Väinö Salo Turun konservatoriosta.

Lopuksi Airi ja Risto Saari kuljettivat juhlaväen läpi kolmekymppisen vessin historiikin, jonka jälkeen lauloimme vielä ”Vessiläisen kevätlaulun”. Ja niin olimme valmiit astumaan yhdistyksemme uudelle vuosikymmenelle – ja myös kotimatkalle juhlatunnelmissa.

Kuva: Valtion Eläkkeensaajat VES-TURKU ry 30 vuotta, ansiomerkin saivat vas. Maija-Liisa Salminen, Kalevi Osmosalo, Risto Saari, Anja Taka-Prami, Ritva Laiho, Terhi Hellberg, Anita Rantanen, Matti Sarviranta, Reino Varinowski ja kuvasta poissa olevat Pirjo Mäkelä, Kalevi Kanerva, Eeva Järvi ja Dennis Katro.